VEGA og Live Nation præsenterer

**Hardrockerne i Tomahawk er endelig tilbage**  *Lørdag den 31. august nedlægger amerikanske Tomahawk Store VEGA med deres foruroligende blanding af hardrock og metal. Med sig har de deres seneste album* Oddfellows*.*

Efter næsten 10 års pause fra at spille liveshows er det amerikanske metal- og hardrock-band Tomahawk tilbage og klar til at blæse publikum omkuld. Super-kvartetten har angiveligt brugt pausen på at fundere over universets gåder, men de fandt også tid til at udgive deres fjerde album *Oddfellows* i januar.

**Langt fra normalen**

Albummet er blevet kaldt bandets mest tilgængelige og skrabede udgivelse til dato. Men set i lyset af, at de fire medlemmer tidligere har udgivet et album inspireret af indiansk musik og gerne dyrker alt, der er en smule anderledes, er *Oddfellows* ikke et ”normalt” hardrock eller metal album.

**13 ubehagelige sange**

De 13 skæringer er fyldt med ubehageligheder, der gør det svært for lytteren at forudse, hvor de ender, som på den uafsluttede “[Baby Let’s Play](http://www.youtube.com/watch?v=bXixOP1X8JY)”, der peaker som soundtracket til en støvet gyser.

Bastarden “[Rise Up Dirty Waters](http://www.youtube.com/watch?v=v3y3Tv31GLU)” gør heller ikke noget godt for lytterens mavefornemmelser. Tag forskud på koncerten med videoen til ”[Stone Letter](http://www.youtube.com/watch?v=QO6raun6CR0)”, som er sammensat af forskellige klip fra bandets liveshows.

Black Keys-produceren Collin Dupuis sad bag knapperne, da albummet blev indspillet på kun fire dage i Nashville.

Tomahawk består af kendte og respekterede navne fra hardrock-scenen; Duane Denison (The Jesus Lizard, Unsemble etc.), Mike Patton (Faith No More, Fantômas etc.), John Stanier (Helmet, Battles etc.) samt Trevor Dunn ( Mr. Bungle, Fantômas etc.).

**Fakta om koncerten**:  
Tomahawk (US)  
Lørdag 31. august kl. 20.00  
Store VEGA, Enghavevej 40, 1674 Kbh. V  
Pris: 285 kr. + gebyr – Forsalg starter mandag den 29. april kl. 10.00 via [www.vega.dk](http://www.vega.dk), billetnet.dk og på posthuse.

*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959